भारतीय जनता पार्टी के प्रदेश उपाध्यक्ष श्री विजेश लुणावत ने कहा कि विमुद्रीकरण अभियान में आम जनता ने सक्रिय समर्थन देकर बावजूद कठिनाईयों के एक चरण साहस के साथ पूरा कर लिया है, जिसके नतीजे भी देखने में आ गए है। आतंकवाद, नक्सलवाद की कमर टूट गयी है। कालेधन पर प्रहार हुआ है। कालेधन की बरामदी के साथ कालेधन के स्त्रोत मंद पड़ने लगे है। उन्होंने कहा कि कालेधन पर चोट करने के लिए 8 नवंबर से की गयी विमुद्रीकरण एक अनूठी लड़ाई से अंतिम लाभ गरीबी उन्मूलन के रूप में कमजोर वर्ग एवं गरीबों को मिलना है। इस संघर्ष में गरीबों का पक्ष लेने के बजाए यदि विपक्ष अमीरों के पक्ष में खड़ा होता है तो उसे इसका खामियाजा तो भुगतना पड़ेगा। प्रधानमंत्री नरेन्द्र मोदी ने विमुद्रीकरण का निर्णय व्यापक लोकहित में लिया है। इसमें न तो व्यक्तिगत लाभ देखा गया है और न पार्टी को हित जुड़ा है। फैसला विशुद्ध रूप से गैर राजनैतिक, आर्थिक रूप से गरीब हित में है। इस संघर्ष में अंतिम जीत गरीबों की होगी तब विपक्ष की हैसियत न तो राजनैतिक रहेगी और न जनता से जुड़े रह जायेंगे।